Oamenii care stăteau la rând astăzi, 12 aprilie, la farmacia Ardealul 7 din cartierul Mărăței, au asistat la un incident grav. Un individ agresiv, care n-a mai avut răbdare, a trecut peste regula că doar două persoane au acces simultan în farmacie, a intrat în incintă și a cerut antibiotice.

”Când colegele i-au spus că fără rețetă nu se pot elibera antibiotice, individul, care era cu băutura în cap și cu civilizația zero, a spart vitrina și le-a amenințat pe fete că le omoară”, ne-a declarat farmacistul Ilie Echim. ”Bineînțeles, colegele s-au speriat foarte tare. Oamenii care erau la coadă s-au speriat și ei, au văzut că prin zonă era o mașină de jandarmi și i-au chemat. Jandarmii și l-au luat pe individ și l-au dus, probabil la poliție. Mâine o să fac o plângere. Nu mă gândesc la pagube, cea mai mare problemă este spaima pe care au tras-o fetele. Ele au apăsat pe butonul de panică și a venit firma de pază în câteva minute, dar jandarmii erau plecați cu el. O să scot filmulețul, că avem camere performante și înăuntru și în afară și îl duc la poliție când fac plângerea. Bine că au fost jandarmii în zonă, că altfel cine știe cum degenera situația”.

Individul, care are 40 de ani și este din Piatra-Neamț a fost condus la Poliția municipiului și sancționat de 3 ori. A primit două amenzi, de câte 1.000 de lei, conform Legii 61/1991, pentru proferarea de injurii și expresii jignitoare și pentru tulburarea liniștii și ordinii publice, și o amendă de 4.000 de lei, pentru că nu avea asupra lui declarație pe propria răspundere.

”După ce-a ieșit din sediul poliției, colegii care au rămas în zonă l-au ținut sub observație au văzut că în piața centrală a luat-o de la capăt cu țipetele și cu scandalul, au încercat să stea de vorbă cu el, nu au reușit să-l liniștească și atunci au cerut sprijinul ambulanței, să fie transportat la Secția de psihiatrie”, a declarat sergentul major Magdalena Muraru, purtătorul de cuvânt al Inspectoratului Județean de Jandarmi Neamț.

C.M.